CELEX: 32020R1759
Language: bg
Date: 2020-08-28 00:00:00
Title: Делегиран регламент (ЕС) 2020/1759 на Комисията от 28 август 2020 година за поправка на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води

26.11.2020   
               
               
                  BG
               
               
                  Официален вестник на Европейския съюз
               
               
                  L 397/4
               
            
         ДЕЛЕГИРАН РЕГЛАМЕНТ (ЕС) 2020/1759 НА КОМИСИЯТА
         от 28 август 2020 година
         за поправка на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 и член 18, параграфи 1 и 3 от него,
         като има предвид, че:
         
                     (1)
                  
                  
                     Регламент (ЕС) № 1380/2013 има за цел постепенното премахване на изхвърлянето на улов в рибарството в целия ЕС, като се въведе задължение за разтоварване по отношение на улова от видовете, спрямо които се прилагат ограничения на улова.
                  
               
                     (2)
                  
                  
                     С член 15, параграф 6 от Регламент (ЕС) № 1380/2013 на Комисията се предоставя правомощието чрез делегирани актове да приема планове за премахване на изхвърлянето на улов за срок до три години, с възможност за еднократно удължаване, които се основават на съвместни препоръки, изготвени от държавите членки след консултации със съответните консултативни съвети.
                  
               
                     (3)
                  
                  
                     Пряк управленски интерес по отношение на риболова в югозападните води имат Белгия, Испания, Франция, Нидерландия и Португалия. На 2 юни 2017 г., след консултации с Регионалния консултативен съвет за югозападните води и Консултативния съвет по пелагичните видове, тези държави членки представиха на Комисията съвместна препоръка за удължаване на срока на минималните изключения, предвидени в плана за премахване на изхвърлянето на улов.
                  
               
                     (4)
                  
                  
                     Вследствие на тази препоръка и положителната оценка, предоставена от Научния, технически и икономически комитет по рибарство (НТИКР) (2), с Делегиран регламент (ЕС) 2018/188 на Комисията (3) бе разрешено удължаване на срока на минималното изключение по отношение на улова на хамсия, скумрия и сафрид в участък 8 на Международния съвет за изследване на морето (ICES) с пелагични тралове (OTM) и тралове, теглени от два кораба (PTM), за 2018, 2019 и 2020 години. Това изключение вече е било предоставено в Делегиран регламент (ЕС) № 1394/2014 на Комисията (4) за ОТМ и PTM за 2015, 2016 и 2017 години поради обосновани аргументи относно трудностите да се увеличи допълнително селективността.
                  
               
                     (5)
                  
                  
                     Поради грешка PTM траловете са били непреднамерено изключени от Делегиран регламент (ЕС) 2018/188, а горепосочените държави членки са поискали от Комисията да поправи този пропуск. Посочването на само един уред следва да се заличи, за да се обхванат всички пелагични уреди (OTM и PTM) по отношение на улова на хамсия, скумрия и сафрид.
                  
               
                     (6)
                  
                  
                     Делегиран регламент (ЕС) № 1394/2014 следва да бъде съответно изменен.
                  
               
                     (7)
                  
                  
                     Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон за корабите на Съюза и съответните стопански дейности. Като се има предвид, че Делегиран регламент (ЕС) 2018/188 се прилага от 1 януари 2018 г., настоящият регламент следва да се прилага от 1 януари 2020 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В Делегиран регламент (ЕС) № 1394/2014 член 3, буква в) се заменя със следното:
            
                        „в)
                     
                     
                        до максимум 4 % през 2018, 2019 и 2020 г. от общия годишен улов на хамсия, скумрия и сафрид при риболова с пелагични тралове, насочен към хамсия, скумрия и сафрид в участък 8 на ICES, при който се използват пелагични тралове;“.
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 28.12.2013 г., стр. 22.
         
            (2)  https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f
         
            (3)  Делегиран регламент (ЕС) 2018/188 от 21 ноември 2017 г.на Комисията за изменение на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води (ОВ L 36, 9.2.2018 г., стр. 1).
         
            (4)  Делегиран регламент (ЕС) № 1394/2014 от 20 октомври 2014 г на Комисията за установяване на план за премахване на изхвърлянето на улов при риболова на някои пелагични видове в югозападните води (ОВ L 370, 30.12.2014 г., стр. 31).